次朱天球贈吳茂先韻
作者：吳則禮
朝代：宋

paragraphs: 暮年挈挈儂與君，端覺高歌有鬼神。
平生王恭無長物，此事逼人殊咄咄。
戲談韁馬決鼻牛，夫子大是孫殷流。
休言他日隨計上，且看南徐拍天浪。
阿球高氣寧用論，爲卿三倒實飽聞。
眼邊詎肯作懸特，葵藿撐腸方自嘿。
屋頭雲錦秋水明，兀然隱几渠寧貧。
詩書撩人姑把玩，只與毛錐爲老伴。
紅塵著脚笑參差，索食祖仁那更疑。
於世無堪大瓠種，獨可剖心如叔仲。
江湖作意從之遊，老夫頗欲學操舟。
清言解頤未云已，兒子屢驚雷遶齒。
好事誰過揚子雲，一樽聊與細論文。
政須林宗巾角折，仍要時時見顔色。